Eelnõu 19.06.2025

Esitaja: vallavalitsus

Ettekandja: haridus- ja noorsoo-

spetsialist Eda Tarend



**KANEPI VALLAVOLIKOGU**

**MÄÄRUS**

Kanepi 19.06.2025 nr 1-2/

**Lasteaia töötajate töötasu alammäärad**

Määrus kehtestatakse kohaliku omavalitsuse korralduse seaduse § 6 lg 2 alusel.

**§ 1. Reguleerimisala**

(1) Määrusega kehtestatakse Kanepi Vallavalitsuse hallatavate lasteaedade õpetajate, tugispetsialistide ja õppejuhtide töötasu alammäärad.

(2) Määruses nimetamata lasteaia töötajate töötasud määratakse töölepingus, arvestades Vabariigi Valitsuse kehtestatud töötasu alammäära ja lähtudes asutusele kinnitatud töötasu kuludest.

**§ 2. Lasteaia õpetaja, tugispetsialisti ja õppejuhi töötasu alammäär**

(1) Lasteaia õpetaja, tugispetsialisti ja õppejuhi töötasu alammäär täistööajaga töötamise korral on 90% üldhariduskooli õpetaja töötasu alammäärast.

(2) Magistrikraadiga või sellega võrdsustatud tasemega lasteaia õpetaja, tugispetsialisti ja õppejuhi töötasu alammäär täistööajaga töötamise korral on 100% üldhariduskooli õpetaja töötasu alammäärast.

(3) Täiendavate tööülesannete täitmise eest on lasteaia direktoril lasteaias väljatöötatud põhimõtete alusel õigus õpetajatele ja teistele töötajatele maksta lisatasu eelarves töötasuks ette nähtud summa piires.

**§ 3. Määruse kehtetuks tunnistamine**

Kanepi Vallavolikogu 20.01.2022 määrus nr 2 „Koolieelse lasteasutuse õpetajate ja õpetaja assistendi palga alammäära kehtestamine“ tunnistatakse kehtetuks

**§ 4. Määruse jõustumine**

Määrus jõustub 01.09.2025

**SELETUSKIRI**

Kanepi Vallavolikogu määruse eelnõule

**Lasteaia töötajate töötasu alammäärad**

**1. Eelnõu õiguslik alus**

Määrus kehtestatakse kohaliku omavalitsuse korralduse seaduse § 6 lõike 2 alusel, mille kohaselt on omavalitsusüksuse ülesanne korraldada muuhulgas lasteasutuste ülalpidamist, kui need on omavalitsusüksuse omanduses.

**2. Eelnõu eesmärk, algatamise vajadus, sisu kirjeldus**

Eelnõuga esitatakse ettepanek kinnitada lasteaia õpetajate, tugispetsialistide ja õppejuhtide töötasu alammäärad. Ettepanek tuleneb 01.09.2025 jõustuvast alusharidusseadusest (AHS). AHS kohaselt asenduvad õpetaja abi ja assistent abiõpetajaga. Kanepi Vallavolikogu määrusega „Koolieelse lasteasutuse õpetajate ja õpetaja assistendi palga alammäära kehtestamine“ on Kanepi vallas assistendi palga alammäär seotud lasteaia õpetaja palga alammääraga (85% õpetaja palga alammäärast). Õpetaja abi palgamäär ei ole määrusega reguleeritud ja see on madalam assistendi palgamäärast. Alates 01.09.2025 viiakse töötajad, kes töötavad assistendi või õpetaja abi kohal üle abiõpetaja kohale. Üleviimisega säilib senine palgamäär. Kanepi valla 2025. aasta eelarve alusel on assistendi töötasu määr 1392 eurot ja õpetaja abi töötasu määr 1107 eurot.

AHS kehtestab abiõpetaja kvalifikatsiooninõuded, milleks on vähemalt keskharidus ja lapsehoidja kutse ning eesti keele oskus vastavalt keeleseaduses ja selle alusel kehtestatud nõuetele või vähemalt keskharidus ja pedagoogilised kompetentsid ning eesti keele oskus vastavalt keeleseaduses ja selle alusel kehtestatud nõuetele (AHS § 29 lg 5). Kvalifikatsiooninõudeid ei kohaldata kuni 2029. aasta 31. augustini abiõpetaja suhtes, kes töötas enne käesoleva seaduse jõustumist õpetajat abistava töötajana (AHS § 54 lg 3).

Eelnõuga ei muudeta lasteaia õpetajate, tugispetsialistide ja õppejuhtide töötasu alammäära.

Eelnõuga tunnistatakse kehtetuks Kanepi Vallavolikogu 20.01.2022 määrus nr 2 „Koolieelse lasteasutuse õpetajate ja õpetaja assistendi palga alammäära kehtestamine“ eesmärgiga ühtlustada määruse terminoloogia AHS-iga.

**3. Eelnõu mõju valla eelarvele**

Määruse rakendamisega ei kaasne täiendavaid kulusid valla eelarvele.

**4. Määruse jõustumine**

Määrus jõustub 01. septembril 2025.

**5. Eelnõu kooskõlastajad**

|  |  |  |
| --- | --- | --- |
| **Eelnõu kooskõlastaja:** | **Seisukoht ja põhjendus, ettepanekud:** | **Kuupäev:** |
| Majandus- ja eelarvekomisjon | Kooskõlastatud ja suunatud volikogu istungile  | 07.04.2025 |
| Haridus- ja noorsookomisjon | Kooskõlastatud ja suunatud volikogu istungile | 28.05.2025 |
| Kanepi Vallavalitsus | Kooskõlastatud ja suunatud volikogu istungile | 12.06.2025 |

Eelnõu koostas:

Katrin Slungin

vallasekretär